## El director general de Transparència i Participació destaca el paper dels valencianes i valencians residents en l’exterior “com els millors ambaixadors de la nostra terra i tradicions”

*** José Tárrega acompanya els representants dels CEVEX en la recepció oferida per l’Ajuntament de València i en la visita a la basílica de la Mare de Déu dels Desemparats**

El director general de Transparència i Participació, José Tárraga, ha assenyalat que les valencianes i valencians que residixen fora de la Comunitat “són els millors ambaixadors de la nostra terra i les nostres tradicions”. Així s’ha pronunciat durant la recepció celebrada a l’Ajuntament de València a la delegació dels centres valencians en l’exterior (CEVEX) que visiten la ciutat amb motiu de les Falles.

L’acte institucional s’ha desenrotllat en el Saló de Vidre del consistori, amb la presència de l’alcaldessa de València, María José Catalá, el regidor de Falles i president de Junta Central Fallera, Santiago Ballester, membres de la corporació municipal, a més de les falleres majors de València i les respectives corts d’honor, els quals han donat la benvinguda a la delegació formada per més de 200 valencians i valencianes residents en l’exterior.

El director general de Participació ha assenyalat que la labor dels CEVEX “és fonamental per a promoure i mantindre els vincles amb la Comunitat Valenciana, per a no perdre les vostres arrels i mantindre viva la flama de les Falles en els vostres cors”.

Per la seua banda, l’alcaldessa de València, María José Catalá, ha manifestat que “sou ambaixadors de la nostra cultura i les nostres tradicions en el món. Gràcies a vosaltres, l’esperit de València es manté viu més enllà dels nostres carrers i places”.

**Visita a la basílica**

Durant la jornada, el director general de Participació també ha acompanyat les falleres majors dels centres valencians en l’exterior a la basílica de la Mare de Déu dels Desemparats, a on han realitzat una emotiva ofrena amb motiu de la seua estada a València.

A més, s’han desplaçat fins al Palmar, a on la Casa de València a Mèxic els ha rebut amb un dinar de benvinguda.

**Programa d’actes**

Els actes programats continuaran demà amb una recepció en la Diputació de València i una visita a l’Exposició del Ninot 2025. També participaran en la tradicional recepció en el Palau de la Generalitat i faran un recorregut pels principals monuments fallers de la ciutat. Així mateix, assistiran als homenatges al poeta Maximiliano Thous i al mestre Serrano, visitaran la falla de la Universitat Politècnica i participaran en l’Ofrena a la Mare de Déu dels Desemparats.

Finalment, assistiran a l’Ofrena de flors i la missa en honor a Sant Josep, a un dinar amb les falleres majors de València i a la Nit de la Cremà des del Palau de l’Exposició.

En esta edició més de 200 valencians i valencianes procedents de 18 centres valencians en l’exterior (CEVEX) visiten València amb motiu de la celebració de les Falles, procedents de Sevilla, Eivissa, Mallorca, Valladolid, Saragossa, Navarra, Cantàbria, Catalunya i La Rioja; mentres que els 8 restants procedixen de París, Montpeller (França), Bèlgica, Còrdova, Rosario i Mar de Plata (l’Argentina), Mèxic i Florida.

Fecha: 14/03/2025